
A mokaszínbe rejtett cserkészliliom - illegális cserkészet a Mecsekben

A mokaszínbe rejtett cserkészliliom
Illegális cserkészet a Mecsekben
Kevesen tudják, hogy a cserkészmozgalom az 1948-as erőszakos felszámolás után is megpróbált működni a kommunista diktatúra árnyékában. Előadásom ennek az időszaknak állít emléket. Továbbá azoknak az embereknek, akik a csapatokban való illegális munkát, illetve a lebukással járó retorziókat, akár a börtönéveket is vállalták. Több mint 30 órányi anyagot volt alkalmam felvenni az interjúk során, melyeket az egykori cserkészvezetőkkel készítettem – talán az utolsó pillanatban. Levéltári kutatást is végeztem a Baranya Megyei Levéltárban és az Állambiztonsági Szolgálatok Történeti Levéltárában, és utánanéztem a korszakkal foglalkozó szakirodalomnak. Jártam a Baranya Megyei Bíróságon is, ahol Csonka Ferenc és társai ügyét néztem át. Ezekből a munkákból készült az előadásom.
2000 óta cserkészkedem, így foglalkoztatott a téma; az interjúalanyaim pedig készséggel segítettek. Elmondták, hogy milyen volt tilosban fenntartani egy mozgalmat: őrsi foglalkozásokat, táborokat, vezetőképzést szervezni. Miként toboroztak és hogyan gyarapodott a jelentkezők száma és hogy lettek az újoncok krisztusi magyar ifjak, indiánok… Fontosnak találtam, hogy előadásommal emléket állítsak a hős-lelkű „indiánoknak”, akik számoltak azzal, hogy tevékenységük „államellenes szervezkedésnek” minősült, és mégis továbbvitték Lord Robert Baden Powell eszméit.



